**הסיפור של לודמילה**

[תגיות: זנות, 2001, רוסיה]

בת 25 בזמן הראיון. מבוסס על תיעוד ראיון שנערך בזמן ביקור של עו"ד נעמי לבנקרון בכלא נווה תרצה, 18.4.2001

לודמילה הגיעה לישראל ב- 2001. ברוסיה הבטיחו לה 1500-3000$ בחודש ושיתייחסו אליה יפה. לישראל היא נכנסה באשרת תייר בדרכון מזויף, וטענה שבאה לבקר את אחותה. כשהגיעה נשלחה לחיפה, משם בא לקחת אותה בעל המכון בתל-אביב. הוא לקח ממנה את הדרכון המזויף. היא עלתה 10,000$.

בהתחלה, היו לודמילה ונשים אחרות כלואות בשירה למשך כשלושה ימים, עם אוכל במקרר שאמור היה להספיק לתקופה זו, בלי שאיש הגיע לדירה.

במכון קראו לה ק'. שעות העבודה במכון היו מעשר בבוקר עד 3 או 5 לפנות בוקר למחרת. לודמילה הגדירה את השעות האלו "משמרת בוקר". בהתחלה היו לה בין 8 ל-15 לקוחות ביום, בהמשך הגיעו יותר לקוחות למכון, וקיבלה עד 20 לקוחות ביום. בעל הבית היה גובה מהלקוחות 200 ש"ח, לפעמים יותר.

הייתה דירה סמוכה אליה היו הנשים מועברות לאכול ולישון. היה להן תקציב של 20 ש"ח לאוכל ו-15 ש"ח לסיגריות ליום. הן היו מזמינות אוכל ממסעדות רוסיות באזור, אוכלות חלק בצהריים ושומרות את היתר לערב. אחרי מספר חודשים הצליחה לודמילה להחזיר את ה"חוב" והתחילה לקבל 20 ש"ח עבור כל לקוח, ואז התחילה להזמין גם פירות וירקות.

על הנשים נאסר לצאת לבד או לדבר בטלפון. לודמילה עישנה פעם אחת, ובעל המכון, שלא מצא חן בעיניו שהתחילה לעשן כמו האחרות, איים עליה שבפעם הבאה יקנוס אותה. פעם אחת הכה בעל המכון אישה אחרת שבכתה והתחננה לחזור הבייתה. מדי פעם היה בעל המכון מכריח את לודמילה לקיים איתו יחסי מין.

בפשיטה של המשטרה נעצרו במכון שלוש נשים והקופאי. המשטרה נתנה לה 15 יום לעזוב את ישראל, אך בעל המכון שילם ערבות (30 אלף ש"ח עבור שלוש הנשים), והן שוחררו. לדברי לודמילה, היה מעורב בשחרור חבר של בעל המכון, בעל "קשרים טובים" במשטרה. היו שוטרים במדים שהיו מבקרים במכון. בהתחלה היו לנשים תעודות זהות ישראליות והשוטרים לא הציקו להן, אך בהמשך בעל המכון לקח מהן את התעודות. השוטרים היו באים והולכים, ולא היו חלק מלקוחות המכון.

באביב 2001 נעצרה לודמילה שוב, ולאחר שלושה שבועות באבו-כביר הועברה לנווה תרצה. לודמילה לא רצתה להעיד, משום שפחדה מהסוחרים.